OPDATERET 14.06.2017 14.12: Den 21-årige, der er ramt, er ikke del af bandemiljøet.

Bandekrigen i Aarhus koster dyrt for butiksejerne i Bazar Vest, for kunderne bliver væk.

Der har været flere skyderier i området, senest natten til i går, hvor en 21-årig mand blev ramt i maven. Politiet kæder skyderierne sammen med krigen mellem banderne Black Army og Loyal to Familia.

Selv om uroen finder sted uden for åbningstid, rammer det alligevel de 80 butikker i indkøbscenteret.

Chef i Bazar Vest Ahmed Øcalan fortæller, at skyderi og anden ballade skaber en trykket stemning, og så holder både lokale og udefrakommende kunder sig væk.

- Tryghed er en af de faktorer, der betyder rigtig meget herude, forklarer han.

Læs også : Ekspert: Bander opnår respekt ved at brede sig til nye områder

Skyderierne og urolighederne er ikke isoleret omkring Bazar Vest, men over større dele af Aarhus Vest.

Derfor mener Ahmed Øcalan, at ikke bare det vestlige Aarhus, men hele Aarhus skal stå sammen mod de grupperinger, der har interne opgør.

- Vi skal markere, at det gider vi ikke være en del af. Det skal ikke ske i vores by, siger han.